Η ΠΑΕ ΑΕΚ ανακοινώνει την ολοκλήρωση της συνεργασίας της με τον ποδοσφαιριστή Ροντρίγκο Γκάλο.



Σε αυτά τα τέσσερα χρόνια που φόρεσε τη φανέλα της ομάδας μας (με 160 συμμετοχές και 8 γκολ), ο Βραζιλιάνος δεξιός μπακ υπήρξε ένας από τους σημαντικότερους ξένους ποδοσφαιριστές, γράφοντας ένα ξεχωριστό κεφάλαιο στην ιστορία μας. Τον ευχαριστούμε θερμά για την προσφορά του και του ευχόμαστε κάθε επιτυχία στη συνέχεια της καριέρας του.



Από την πλευρά του, ο Ροντρίγκο Γκάλο έκανε την ακόλουθη δήλωση με αφορμή την ολοκλήρωση της συνεργασίας του με την ΑΕΚ: «Υπήρξα πολύ ευτυχής σε αυτά τα τέσσερα χρόνια και έζησα καταπληκτικές στιγμές με την κατάκτηση ενός Κυπέλλου, με συμμετοχή στους ομίλους του Europa και του Champions League και κυρίως με την κατάκτηση ενός πρωταθλήματος μετά από πολλά χρόνια.



Κάνοντας τον απολογισμό, μπορώ να πω ότι αυτά τα τέσσερα χρόνια με τη φανέλα της ΑΕΚ οι ευτυχισμένες στιγμές ήταν πολύ περισσότερες από τις κακές. Θα ήθελα να ευχαριστήσω τον κόσμο της ομάδας, που στην πλειοψηφία του πάντα με στήριζε. Ένα μεγάλο ευχαριστώ από την πλευρά μου και σε όλους τους ανθρώπους της ΑΕΚ».